REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/67-21

8. mart 2021. godine

B e o g r a d

ZAPISNIK

ČETVRTE SEDNICE ODBORA ZA ZAŠTITU ŽIVOTNE SREDINE,

ODRŽANE 8. MARTA 2021. GODINE

Sednica je počela u 12,00 časova.

Sednicom je predsedavao dr Ljubinko Rakonjac, predsednik Odbora.

Pored predsedavajućeg, sednici su prisustvovali: Žarko Bogatinović, zamenik predsednika Odbora, kao i članovi Odbora: Gojko Palalić, Tomislav Janković, Vesna Krišanov, Nevenka Kostadinova, Akoš Ujhelji, Mina Kitanović i Jasmina Karanac i zamenici članova Odbora: Marko Bogdanović (zamenik Marije Teodorović) i Velibor Stanojlović (zamenik Tomislava Jankovića).

Sednici nisu prisustvovali članovi Odobra: Dragana Radinović, Marija Todorović, Marko Mladenović, Marko Parezanović, Jelena Obradović, Aleksandar Jugović, Dragan M.Marković i Aleksandra Pavlović Marković.

Sednici su prisustvovali predstavnici predstavnici Agencije za zaštitu životne sredine: Filip Radović, direktor Agencije, dr Tamara Perunović Ćulić i Stefan Simenunović, pomoćnici direktora Agencije, Nebojša Redžić, načelnik Odeljenja za Nacionalni registar izvora zagađivanja, indikatora i informacioni sistem i Predrag Pavlović, Aleksandra Imširagić Đurić, pomoćnik ministra zaštite životne sredine, kao ipredstavnici Zelene stolice: Lidija Radulovićiz Beogradskog centra za političku izuzetnost iTanja Petrovićiz Mladih istraživača Srbije.

Sednici je prisustvovao i dr Milorad Mijatović, koordinator Fokus grupe za razvoj mehanizama kontrole procesa implementacije ciljeva održivog razvoja Narodne skupštine Republike Srbije.

Na predlog predsednika Odbora, jednoglasno, usvojen je sledeći:

D n e v n i r e d :

1. Razmatranje Izveštaja o stanju životne sredine u Republici Srbiji za 2019. godinu, koji je podnela Vlada (Broj 501-257/21 od 17. februara 2021. godine);
2. Razno.

Pre prelaska na rad po utvrđenom dnevnom redu, jednoglasno, usvojen je Zapisnik Treće sednice Odbora za zaštitu životne sredine, održane 4. marta 2021. godine.

Prva tačka dnevnog reda - **Razmatranje Izveštaja o stanju životne sredine u Republici Srbiji za 2019. godinu, koji je podnela Vlada (Broj 501-257/21 od 17. februara 2021. godine)**

U uvodnom izlaganju, Filip Radović, direktor Agencije za zaštitu životne sredine, napomenuo je da je ovaj Izveštaj jedan od najvažnijih dokumenata iz oblasti zaštite životna sredine, koji je kompleksan i sveobuhvatan i urađen je u saradnji sa mnogim drugim institucijama. Agencija se u izveštajnom periodu bavila merenjem i monitoringom zagađujućih emitovanja u vazduh i opšti zaključak je da je u posmatranom periodu zagađujuće emitovanje u vazduh u blagom opadanju i da najviše potiče iz termoenergetskih postrojenja, hemijske, mineralne i prehrambene industrije, a monitoring kvaliteta vazduha koji vrši Agencija je visok i obim dostupnih podataka iznosi 85%. Uspostavljena su još tri merna mesta za suspendovane čestice i teške metale, u Smederevu, Kostolcu i Zaječaru.

Kvalitet vazduha u 2019. godini u Srbiji je bio čist ili neznatno zagađen, osim u gradovima: Valjevo, Kraljevo, Zaječar, Subotica, Beograd, Novi Sad, Pančevo, Niš, Smederevo, Kosjerić i Užice, a u Boru se pojavilo ponovno zagađenje nakon trogodšnje pauze i zabeležena je pojava koncentracije sumpor-dioksida i arsena.

U izveštajnom periodu je vršen i monitoring polena, te je najveće zagađenje polenovim zrnima breze bilo u Subotici, poleneovih zrna trave u Kraljevu, a ambrozije u Obrenovcu. Zbog toga je neophodno agresivno delovati i potpuno uništiti ambroziji.

Kvalitet vode se meri po SWQI indikatoru (Srpski indeks kvaliteta vode) i loš kvalitet je utvrđen na četiri lokacije u AP Vojvodina i Ristovcu, a po indikatoru amonijum, stanje je takvo da govori o pogaršavanju kvaliteta vode. Po indikatorima BPK-5 i nitrati, kvalitet vode je u granicama dobrog ekološkog statusa. Merenja u 2018. godini su pokazala na 40 od ukupno 80 mernih mesta postojanje rastvorenog nikla, olova i kadmijuma, koji su premašili dozvoljene prosečne godišnje koncentracije. Dominantno zagađenje je azotom i fosforom i potiče iz komunalnih i industrijskih izvora usled ispuštanja neprečišćenih otpadnih voda (87,9 %).

Prirodna biološka raznovrsnost u 2019. godini je povećana i zaštićeno je 10.483 novih hektara, a pošumljeno je oko 3.077 hektara novih površina i zdravstveno stanje šuma je relativno dobro. Izlov ribe je povećan za oko 22%.

Agencija je odgovorna za uvođenje i upravljanje Nacionalnog registra kontaminiranih lokacija koji prati zagađenje zemljišta u okviru Jedinstvenog identifikacionog sistema, pa je u Srbiji uočeno 309 lokaliteta koji mogu biti kontaminirani.

Od 12 miliona tona otpada koji je proizveden u Srbiji, 78.000 tona je opasan otpad čiji su proizvođači termoenergetki obkjekti koji proizvode leteći otpad od uglja (oko 78%). Opšti i specifični nacionalni ciljevi za reciklažu su ispunjeni, kao i u vezi izvoza i uvoza otpada. Način postupanja je nov u 23% slučajeva kada su deponije u pitanju, i prijavljeno je 11 novih sanitarnih deponija. Javna komunalna preduzeća organizovano odlaže otpad na 136 deponija u okviru kojih se skladišti i biorazgradiv otpad, a određen broj deponija se nalazi u plavnom području, što predstvlja potencijalnu opasnost usled izlivanja i plavljenja reka. Uočeno je i postojanje oko 2500 divljih deponija na preko 800 lokacija. Potrebno je razmotriti i upravljanje otpadom u jedinicama lokalne samouprave, jer je na na čišćenim lokacijama divljih deponija došlo do ponovnog odlaganja otpada.

Praćenje intenziteta buke je vršeno u 24 jedinica lokalne samouprave, na 265 mernih mesta. Izmereni nivo buke je u proseku na dnevnom nivou između 60 i 64 decibela, a noćne buke 56 do 60 decibela, što su granične vrednosti. Grad Niš jedini ima kontinuirani monitoring buke. U ovom gradu je završen Projekat strateške karte buke, kao i karta buke za železnice.

Nejonizujuće zračenje postoji na 12.630 rado baznih stanica, od čega su njih 279 izvori od posebnog interesa. U toku 2019. godine je izdato pet dozvola o pravu na korišćenje. Pravo na Eko znak imaju dve kompanije za 323 proizvoda i primećen je značajan rast kompanija sa sertifikatom ISO 14001, što pokazuje da se sve više kompanija bavi zaštitom životne sredine.

U sektoru energetike dominira potrošnja fosilnih goriva (86,9%), a 13,1% je potrošnja iz obnovljivih izvora energije. Najveći potrošači energije su domaćinstva, industrija i saobraćaj. Podsticajne mere države za obnovljive izvore energije su u izveštajnom periodu omogućile izgradnju 226 elektrana.

U poljoprivredi se primećuje trend rasta organske proizvodnje i broja autohtonih rasa domaćih životinja.

Izdaci iz budžeta za zaštitu životne sredine iznose oko 0,3% BDP-a, a prihodi od naknada imaju trend porasta. Ulaganja iz privrede u zaštitu životne sredine su u izveštajnom periodu bila 2,96 milijardi dinara, donacije oko 4,59 milijardi dinara, a krediti oko 465 miliona dinara. Subvencije i podsticajna sredstva za ovu namenu su oko 4,15 milijarde dinara, gde je najveći deo opredeljen (oko 80%) za reciklažnu industriju. Najveći donatori su SR Nemačka (2,1 milijardi dinara), Evropska unija sa 3,14 milijardi dinara i Kraljevina Švedska sa doniranih 448 miliona dinara, koje su u najvećoj meri utrošene za zaštitu vazduha od zagađenja.

U diskusiji su učestvovali: Tanja Petrović iz Mladih istraživača Srbije, predstavnik Zelene stolice i Filip Radović, direktor Agencije za zaštitu životne sredine.

Tanja Petrović je pohvalila činjenicu da Agencija obrađuje sve više podataka što nam daje precizniju sliku o stanju životne sredine i merama koje treba preduzimati i postavila pitanje koje se odnosi na izradu Izveštaja za 2020. godinu: da li se nešto promenilo u metodologiji prezentovanja rezultata monitoringa vazduha u odnosu na 2019. godinu, kada se radi o kategorijama prekomerno zagađen i zagađen.

Direktor Agencije je odgovorio da će podaci biti predstavljeni na isti način, kao i da su kriterijumi uvek isti, jer su zakonom propisani. Rekao je da, za razliku od većine aplikacija ili veb portala širom sveta, koje se odnose na kvalitet vazduha, Agencija daje jasnu i preciznu trenutnu informaciju o koncentraciji zagađujućih materija u vazduhu. Istakao je da se promena indikativnog indeksa, koja se desila u prethodnom periodu, ni na koji način neće reflektovati prilikom izrade Izveštaja za 2020. godinu.

Po završetku diskusije, na predlog predsednika Odbora, Odbor je, jednoglasno, odlučio da podnese Narodnoj skupštini Izveštaj da je, nakon razmatranja Izveštaja o stanju životne sredine u Republici Srbiji za 2019. godinu, koji je podnela Vlada Republike Srbije, na osnovu člana 76. Zakona o zaštiti životne sredine, odlučio da ovaj izveštaj prihvati.

Za izvestioca Odbora na sednici Narodne skupštine određen je dr Ljubinko Rakonjac, predsednik Odbora.

Druga tačka dnevnog reda – **Razno**

Odboru je dostavljena inicijativa Fokus grupe za razvoj mehanizama kontrole procesa implementacije ciljeva održivog razvoja Narodne skupštine Republike Srbije za organizovanje Javnog slušanja na temu: “Prečišćavanje voda i uloga lokalnih samouprava“ i, u skladu sa tim, na sednici Odbora je prisutan koordinator Fokus grupe dr Milorad Mijatović, koji je Odboru obrazložio ovu inicijativu.

Dr Milorad Mijatović je istakao značaj informacija i edukovanja javnosti, kao i ulogu Fokus grupe u animiranju javnosti, ali istakao da su za ovaj poduhvat potrebni vreme, sredstva, ali i promena svesti, kako bi se implementirali ciljevi održivog razvoja (Agenda 2020-2030). To je i razlog za podnošenje inicijative za održavanje javnog slušanja. Predložio je da se ono održi 22. marta 2021. godine na Svetski dan voda, što je u skladu sa temom javnog slušanja.

Predsednik Odbora, koji je i član Fokus grupe, istakao je da je potrebno razvijati mehanizme kojima bi se kontrolisala implementacija ciljeva održivog razvoja i predložio da Odbor za zaštitu životne sredine održi javno slušanje na temu: “Prečišćavanje voda i uloga lokalnih samouprava“, 22. marta 2021. godine na Svetski dan voda, sa početkom u 11,00 časova u Maloj sali u Domu Narodne skupštine.

Predložio je da učesnici ovog javnog slušanja budu članovi Fokus grupe, članovi Odbora za poljoprivredu, šumarstvo i vodoprivredu, predstavnici Ministarstva zaštite životne sredine, Ministarstva poljoprivrede, šumarstva i vodoprivrede – Republičke direkcije za vode, Ministarstva državne uprave i lokalne samouprave, predstavnici Sekretarijata za zaštitu životne sredine Grada Beograda, predstavnici Instituta za vodoprivredu „Jaroslav Černi“, predstavnici Stalne konferencije gradova i opština i lokalnih samouprava, koje su implementirale projekte za prečišćavanje voda, predstavnici Javnog vodoprivrednog preduzeća „Srbijavode“ i Javnog vodoprivrednog preduzeća „Vode Vojvodine“, predstavnici Instituta za javno zdravlje Srbije „Dr Milan Jovanović Batut“, članovi Zelene poslaničke grupe, kao i predstavnici organizacija u mreži Zelena stolica.

U diskusiji je Lidija Radulović iz Beogradskog centra za političku izuzetnost predložila da se na javno slušanje pozovu i predstavnici Ministarstva finansija, s obzirom na to da su za prečišćavanje voda neophodna značajna sredstva.

Filip Radović je predložio da i predstavnici Agencije za zaštitu životne sredine budu učesnici na ovom javnom slušanju.

Sa ovim predlozima saglasili su se članovi Odbora.

Odbor je, jednoglasno, prihvatio predlog i doneo odluku da organizuje Javno slušanje na temu: “Prečišćavanje voda i uloga lokalnih samouprava“ 22. marta 2021. godine na Svetski dan voda, sa početkom u 11,00 časova u Maloj sali u Domu Narodne skupštine.

Sednica je završena u 12,50 časova.

SEKRETAR PREDSEDNIK

Milica Bašić dr Ljubinko Rakonjac